

**UPUTSTVO ZA PODNOŠENJE PONUDA**

# Uvod

Uputstvo za podnošenje ponuda (u daljem tekstu: Uputstvo) precizira postupak davanja koncesije za eksploataciju mineralne sirovine crvenih boksita sa ležišta „Zagrad“, „Đurakov do II“, „Štitovo II“ i „Biočki stan“, opština Nikšić.

Postupak dodjele koncesije se sprovodi u skladu sa Zakonom o koncesijama (“Službeni list CG”, broj 08/09), Uredbom o bližem načinu sprovođenja postupka javnog nadmetanja u otvorenom i dvostepenom postupku davanja koncesije (‘’Službeni list CG’’, broj 67/09) i drugim propisima.

Ministarstvo ekonomije (u daljem tekstu: Ministarstvo) zadržava pravo da izmijeni Uputstvo najkasnije pet radnih dana prije krajnjeg roka za podnošenje ponuda. Izmjene će biti objavljene na isti način kao i Uputstvo.

Sastavni dio ovog Uputstva čini i:

* Obrazac A – Podaci o ponuđaču,
* Obrazac B – Tehnička ponuda, i
* Obrazac C - Forma bankarske garancije za ponudu.

# Komunikacija

Pitanja koja se odnose na tendersku dokumentaciju, zahtjeve za dobijanje dokumenata, plaćanje naknada i druge upite utreba uputiti Ministarstvu na sledeću adresu:

Ministarstvo ekonomije

Rimski trg 46

81000 Podgorica

Crna Gora

TEL: +382 20 482 290 ;

FAX: +382 20 482 300;

Kontakt lica: Ljiljana Maksimović; Radosav Čović

E-mail: [ljiljana.maksimovic@mek.gov.me](mailto:ljiljana.maksimovic@mek.gov.me) ; [radosav.covic@mek.gov.me](mailto:radosav.covic@mek.gov.me)

Radno vrijeme: 10:00-15:00 UTC+01

Ministarstvo će na dobijena pitanja u vezi sa tenderskom dokumentacijom odgovoriti u roku od pet radnih dana. Odgovori Ministarstva na pitanja biće dostavljena i drugim licima koja su izvršila otkup tenderske dokumentacije bez navođenja strane koja je postavila pitanje. Ministarstvo neće odgovarati na pitanja koja prispiju pet radnih dana prije krajnjeg roka za podnošenje ponuda ili kraće. Ministarstvo nije u obavezi da odgovori na sva pitanja.

# Tenderska dokumentacija

Tendersku dokumentaciju čine: Javni oglas za dostavljanje ponuda za dodjelu ugovora o koncesiji za eksploataciju crvenih boksita na ležištima „Zagrad“, „Đurakov do II“, „Štitovo II“ i „Biočki stan“, opština Nikšić, Koncesioni akt o ležištima crvenih boksita „Zagrad“, „Đurakov do II“, „Štitovo II“ i „Biočki stan“, opština Nikšić, Nacrti ugovora o koncesiji za eksploataciju mineralnih sirovina i ovo Uputstvo, sa svim pripadajućim prilozima i obrascima.

Ponuđači koji žele učestvovati na javnom nadmetanju moraju prethodno otkupiti Tendersku dokumentaciju od Ministarstva. Pri otkupu Tenderske dokumentacije zainteresovano lice je dužno podnijeti dokaz o uplati sredstava za otkup Tenderske dokumentacije u kojem je navedeno u čije ime otkupljuje dokumentaciju. Ukoliko zainteresovano lice nastupa kao ovlašteni predstavnik privrednog društva ili konzorcijuma neophodno je da prezentuje ovlašćenje da zastupa to društvo, tj. konzorcijum.

Samo lica koja su izvršila otkup Tenderske dokumentacije imaju pravo da učestvuju u postupku javnog nadmetanja za dodjelu koncesije.

Ministarstvo će izdati potvrdu o otkupljenoj Tenderskoj dokumentaciji.

Cijena otkupa Tenderske dokumentacije iznosi 3.000,00 € (slovima: trihiljadeeura) i ista se uplaćuje na račun Glavnog Budžeta CG broj: 832-3161232-94 (svrha uplate: Otkup Tenderske dokumentacije – boksiti)

Instrukcije za plaćanje za zainteresovana lica iz inostranstva su:

|  |  |
| --- | --- |
| Field 56A  (intermediary) | SOGEFRPP  SOCIETE GENERAL F-PARIS |
| Field 57A  (Account wth Inst) | /FR7630003069900010129488311  PDBPMEPG  Podgoricka banka ad Societe Generale Group Podgorica |
| Field 59 | /ME25550005220000032317 |
| (Beneficiary) | MIN. FINANSIJA  PODGORICA  MONTENEGRO |
| Field 70  (Remittance Information) |  |

Ministarstvo je dužno da Tendersku dokumentaciju preda u štampanoj i elektronskoj formi.

# Jezik tenderskog postupka

Crnogorski jezik ili drugi jezik koji je u službenoj upotrebi u Crnoj Gori je zvanični jezik ovog tenderskog postupka.

Ponuđač može dostaviti ponudu na engleskom jeziku zajedno sa zvaničnim prevodom na crnogorski jezik. Svi prevodi na crnogorski jezik sa drugih jezika, uključujući engleski, moraju biti prevedeni od strane ovlašćenih prevodilaca na crnogorski jezik. U slučaju spora odnosno neslaganja verzije na originalnom jeziku i prevoda na crnogorski, relevantna je verzija na crnogorskom jeziku.

# Opcije za dodjelu ugovora o koncesiji

Predmetni koncesioni akt sadrži podatke o četiri ležišta crvenih boksita, i to: „Zagrad“, „Đurakov do II“, „Štitovo II“ i „Biočki stan“.

Sa tehničko – tehnološkog aspekta ne postoji prepreka za vršenje eksploatacije mineralne sirovine crvenih boksita zasebno sa sva četiri predmetna ležišta.

Međutim, usled procijenjenih preostalih rezervi, različitog kvaliteta mineralne sirovine na ležištima, kao i predviđenog godišnjeg kapaciteta proizvodnje, eksploatacija mineralne sirovine sa ležišta „Zagrad“, „Đurakov do II“ i „Štitovo II“ se može vršiti samo u okviru jedinstvenog ugovora o koncesiji, budući da se navedena ležišta sa aspekta ekonomske opravdanosti buduće investicije ne mogu eksploatisati samostalno.

Jama „Biočki stan” sa aspekta procijenjenih preostalih rezervi, kvaliteta mineralne sirovine, kao i predviđenog godišnjeg kapaciteta proizvodnje, se može eksploatisati samostalno, tj. u okviru jednog ugovora o koncesiji.

Mogućnosti za dodjelu ugovora o koncesiji u skladu sa Kriterijumima za izbor najpovoljnije ponude su:

1. **OPCIJA 1** - Ugovor o koncesiji za eksploataciju mineralne sirovine crvenih boksita na ležištima „Zagrad“, „Đurakov do II“, „Štitovo II“ i „Biočki stan“
2. **OPCIJA 2 -** Ugovor o koncesiji za eksploataciju mineralne sirovine crvenih boksita na ležištima „Zagrad“, „Đurakov do II“, i „Štitovo II“
3. **OPCIJA 3-** Ugovor o koncesiji za eksploataciju mineralne sirovine crvenih boksita na ležištu „Biočki stan“

U slučaju zaključivanja ugovora o koncesiji u skladu sa opcijom 1, isključuju se opcije 1 i 2, dok se opcije 2 i 3 međusobno ne isključuju.

Bez obzira za koju opciju budući ponuđač/i dostave ponudu, za potrebe daljeg bodovanja ponude/a isti moraju prevashodno zadovoljiti sve uslove predviđene ovim Uputstvom, Koncesionim aktom i zakonom.

Jedan ponuđač može dostaviti samo jednu ponudu za jednu od ponuđenih opcija.

## S obzirom da je ponudu moguće dostaviti za tri opcije, moguće je zaključivanje i dva ugovora o koncesiji.

# Podobnost za učešće u postupku javnog nadmetanja

Shodno članu 23 Zakona o koncesijama nepodobni da učestvuju na javnom nadmetanju za davanje koncesija su:

* privredna društva, druga pravna lica i preduzetnici nad kojima je pokrenut postupak stečaja ili likvidacije, osim postupka reorganizacije u skladu sa zakonom kojim je uređena insolventnost privrednih društava;
* privredna društva, druga pravna lica, preduzetnici i fizička lica koja su pravosnažnom presudom osuđena za krivično djelo izvršeno u vršenju profesionalne djelatnosti;
* privredna društva, druga pravna lica, preduzetnici i fizička lica koja imaju neizmirene poreske obaveze I obaveze po osnovu kazni izrečenih u krivičnom ili prekršajnom postupku, u periodu od najmanje tri godine prije objavljivanja javnog oglasa

S tim u vezi, u cilju dokazivanja da je ponuđač podoban da učestvuje u postupku javog nadmetanja neophodno je dostaviti sledeću dokumentaciju:

* izvod iz sudskog, ili drugog odgovarajućeg registra države u kojoj ponuđač ima sjedište;
* dokaz da nad ponuđačem nije pokrenut postupak stečaja ili likvidacije;
* dokaz da ponuđač nije pravosnažno osuđen za krivično djelo izvršeno u vršenju profesionalne djelatnosti;
* dokaz da se protiv ponuđača ne vodi krivični postupak za djelo izvršeno u vršenju profesionalne djelatnosti;
* dokaz da ponuđač nema neizmirene poreske obaveze, u periodu od najmanje tri godine prije objavljivanja javnog oglasa;
* dokaz da ponuđač nema neizmirene obaveze po osnovu kazni izrečenih u krivičnom ili prekršajnom postupku, u periodu od najmanje tri godine prije objavljivanja javnog oglasa.

Dokumentacija izdata od nadležnih organa ne može biti starija od 90 dana od dana objavljivanja oglasa.

Naručilac će odbiti ponudu u slučaju ako:

1. je ponuda neblagovremena;
2. ponuđač ne dostavi neki od dokaza podobnosti za učešće na javnom nadmetanju;
3. u slučaju ako nije dostavljena Bankarska garancija ponude ili ako sadržina teksta garancije ne odgovara zahtjevima iz ovog Uputstva;
4. u slučaju ako ponuda nije dostavljena u formi propisanoj ovim Uputstvom ili ako ne sadrži sve elemente propisane ovim Uputstvom;
5. u slučaju da ponuđač dostavi više ponuda za jednu ili više opcija;
6. u slučaju da informacije i podaci o poslovanju, vlasništvu, finansijska i fiskalna evidencija u zemlji u kojoj strani ponuđač ima sjedište ili prebivalište nijesu transparentni i dostupni crnogorskim nadležnim organima;
7. u slučaju ako ponuda nije sačinjena u skladu sa uslovima i zahtjevima iz Koncesionog akta, Javnog poziva, ovog Uputstva i zakona;
8. u skladu sa zakonom.

# Dodjela ugovora o koncesiji stranom ponuđaču

Ugovor o koncesiji može biti dodijeljen i inostranom ponuđaču, pod uslovom da su informacije i podaci o poslovanju, vlasništvu, finansijska i fiskalna evidencija u zemlji u kojoj taj ponuđač ima sjedište ili prebivalište, transparentni i dostupni crnogorskim nadležnim organima. Ukoliko je ponuđač povezano lice jednog ili više pravnih lica, uslov transparentnosti i dostupnosti će se primjenjivati na svaku matičnu kompaniju koja vrši direktnu ili indirektnu kontrolu nad ponuđačem. U slučaju dodjele Ugovora o koncesiji stranom ponuđaču, isti je dužan da shodno članu 51 Zakona o koncesijama u roku od 60 dana od dana zaključivanja ugovora o koncesiji, osnuje i registruje privredno društvo ili drugo pravno lice, sa sjedištem u Crnoj Gori, koje će obavljati koncesionu djelatnost. Ministarstvo ekonomije zadržava pravo da, u slučaju dodjele ugovora o koncesiji stranom ponuđaču, izmijeni nacrt ugovora kako bi se navedena činjenica reflektovala u istom. Navedeno se naročito odnosi na odgovornost matične kompanije – inostranog ponuđača za ispunjavanje ugovornih obaveza od strane privrednog društva osnovanog u Crnoj Gori za potrebe vršenja koncesione djelatnosti, kao i za promjenu osnivačkih (vlasničkih) udjela u privrednom društvu osnovanom u Crnoj Gori za potrebe vršenja koncesione djelatnosti.

# Dodjela ugovora o koncesiji konzorcijumu

U slučaju da ponuđač nastupa kao konzorcijum, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje ugovora u skladu sa njegovim uslovima;
* procenat učešća u konzorcijumu ;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta. U slučaju dodjele ugovora o koncesiji konzorcijumu kompanija, Ministarstvo zadržava pravo da izmijeni nacrt ugovora o koncesiji, kako bi se navedena činjenica reflektovala u istom.

Konzorcijum može odrediti koji će se član/ovi konzorcijuma bodovati za potrebe kriterijuma 10.5, dok za potrebe bodovanja kriterijuma 10.3 i 10.4. može biti određen samo jedan (isti) član konzorcijuma.

# Format ponude

Ponuda se dostavlja u zatvorenom omotu. Na omotu velikim štampanim slovima piše:

* ’’PONUDA ZA JAVNO NADMETANJE ZA DAVANJE KONCESIJE ZA EKSPLOATACIJU RUDE CRVENIH BOKSITA SA LEŽIŠTA: *(unijeti nazive ležišta za koje se dostavlja ponuda) –* OPCIJA *(unijeti broj opcije)*;
* Naziv i adresa ponuđača
* Adresa Ministarstva ekonomije
* upozorenje: “NE OTVARATI OSIM U PRISUSTVU TENDERSKE KOMISIJE”.

Omot ponude sadrži dvije odvojene koverte, i to koverta sa originalom ponude, na kojoj piše „ORIGINAL“ i koverta sa jednom kopijom ponude, na kojoj piše „KOPIJA“. Obje koverte treba da sadrže po dvije posebne koverte i to kovertu sa dokumentacijom za utvrđivanje podobnosti ponuđača – naziva ’’PODOBNOST PONUĐAČA’’ i kovertu sa ponudom – naziva ’’TEHNIČKA PONUDA’’. Sadržaj ponude čine prijavni obrasci, koji su dati kao prilozi ovog Uputstva, sa dokumentacijom navedenom u dodacima obrazaca, ispunjeni u skladu sa ovim Uputstvom. Detaljan sadržaj ponude je objašnjen u poglavljima 9.1 i 9.2. Uputstva.

Ponuda se uvezuje na način da se ne mogu naknadno ubacivati, odstranjivati ili zamjeniti pojedinačni djelovi ponude.

Organizacija ponude je prikazana na dijagramu.

## Koverta Podobnost ponuđača

Koverta Podobnost ponuđača sadrži:

1. Pismo ponude
2. Popunjen Obrazac A – Podaci o ponuđaču
3. Dokazi o podobnosti iz tačke 6 Uputstva i člana 23 Zakona o koncesijama, i to:

* izvod iz sudskog, ili drugog odgovarajućeg registra države u kojoj ponuđač ima sjedište;
* dokaz da nad ponuđačem nije pokrenut postupak stečaja ili likvidacije;
* dokaz da ponuđač nije pravosnažno osuđen za krivično djelo izvršeno u vršenju profesionalne djelatnosti;
* dokaz da se protiv ponuđača ne vodi krivični postupak za djelo izvršeno u vršenju profesionalne djelatnosti;
* dokaz da ponuđač nema neizmirene poreske obaveze, u periodu od najmanje tri godine prije objavljivanja javnog oglasa;
* dokaz da ponuđač nema neizmirene obaveze po osnovu kazni izrečenih u krivičnom ili prekršajnom postupku, u periodu od najmanje tri godine prije objavljivanja javnog oglasa.

1. Bankarska garancija ponude u skladu sa tačkom 11 ovog Uputstva
2. Elektronska verzija ponude (CD/DVD) sa svim elementima ponude u PDF formatu
3. Ugovor o konzorcijumu i podatke za svakog člana konzorcijuma iz tačke b) i c), ukoliko je primenjivo
4. dokaze o korporativnoj strukturi kojima se dokazuje povezanost kompanija, ukoliko je primjenljivo

## Koverta Tehnička ponuda

Koverta Tehnička ponuda sadrži:

1. Popunjen Obrazac B – Tehnička ponuda
2. Revidovane finansijske iskaze za poslednje tri godine, sa izvještajima nezavisnih revizora

# Kriterijumi za izbor najpovoljnije ponude

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Max. broj bodova** |
| **1** | Ponuđeni procentualni iznos za obračun koncesione naknade | 35 |
| **2** | Ponuđeni sadržaj SiO2 | 25 |
| **3** | Finansijski aspekt-prosječni bruto prihod u posljednje tri godine | 10 |
| **4** | Finansijski aspekt-prosječni profit u posljednje tri godine | 10 |
| **5** | Dosadašnje iskustvo u vršenju koncesione djelatnosti | 10 |
| **6** | Kvalitet poslovnog plana i efekti na zapošljavanje i ekononomski razvoj | 10 |

## 

## S obzirom da se ponude mogu dostaviti za tri opcije, prvo će se vršiti rangiranje ponuda dostavljenih u okviru iste opcije. Nakon toga, slijedi upoređivanje prvorangiranih ponuda u cilju dobijanja najpovoljnije ponude.

Za dokazivanje kriterijuma 10.3. i 10.4 i 10.5 mogu se koristiti podaci matične kompanije ponuđača, dok se za kriterijum 10.5 mogu koristiti i podaci povezanih lica u većinskom vlasništvu matične kompanije ponuđača.

Ponuđač je dužan da u slučaju korišćenja podataka matične i povezanih kompanija dostavi dokaze o korporativnoj strukturi, kojom se dokazuje povezanost.

## Ponuđeni procentualni iznos za obračun koncesione naknade

Tačkom 8.1.2 Koncesionog akta – Pripadnost grupi ležišta, je definisano da su ležišta crvenih boksita “Zagrad”, “Đurakov do II” i “Štitovo II”, na osnovu postojećih karakteristika i očekivanih uslova za eksploataciju, svrstana u petu grupu geogenih ležišta (G5).

Po tom osnovu, procentni iznos za obračun minimalne - početne koncesione naknade, shodno članu 15 Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11), iznosi **4%** od tržišne vrijednosti bilansnih ili eksploatacionih rezervi crvenih boksita.

Ležište crvenih boksita “Biočki stan”, prema navedenoj Uredbi, a na osnovu postojećih karakteristika i očekivanih uslova za eksploataciju, svrstano je u sedmu grupu geogenih ležišta (G7). Po tom osnovu, procentni iznos za obračun minimalne - početne koncesione naknade, shodno članu 15 Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina, iznosi **2%** od tržišne vrijednosti bilansnih ili eksploatacionih rezervi crvenih boksita, odnosno ukupnog tržišnog proizvoda.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi rude crvenih boksita koji je je jednak ili veći od **4%** za ležišta crvenih boksita “Zagrad”, “Đurakov do II” i “Štitovo II”, odnosno jednak ili veći od **2%** za ležište“Biočki stan”.

### Izračunavanje kriterijuma

S obzirom da se ponuda može dostaviti za ležišta “Zagrad” “Đurakov do II”, “Štitovo II” i “Biočki stan” (Opcija 1), ponuđeni procentualni udio će se za svakog ponuđača izračunati na sledeći način:

Opcija 1 = zbir ponuđenih % (površinska ležišta i jama “Biočki stan”) / 6

Opcija 2 = ponuđeni % / 4

Opcija 3 = ponuđeni % / 2

Nakon toga, broj bodova za ovaj kriterijum će se dodjeliti na sledeći način:

**Kriterijum: P % / MP% x 35,**

gdje:

P% - označava ponuđeni % ponuđača

MP % - označava maskimalno ponuđeni % na tenderu od ponuda koje se upoređuju

35 – broj bodova za ovaj kriterijum

## Ponuđeni sadržaj SiO2

Tačkom 3.1 Koncesionog akta - Kapacitet površinskih kopova, kvalitet i vijek eksploatacije, je predviđeno da će se sa ležišta “Zagrad”, “Đurakov do II” i “Štitovo II” eksploatisati na način u cilju dobijanja kvaliteta mineralne sirovine sledećeg kompozita 57,45% Al2O3 i **4,00% SiO2.**

Tačkom 1.6.4.7 Koncesionog akta - **Rezerve i kvalitet boksita** je definisano da je u ležištu “Biočki stan” kompozit kvaliteta sledeći **58,70**% Al2O3 i **3,95% SiO2**

Ponuđači koji dostave ponudu za Opciju 1 ili 2 mogu ponuditi procentni iznos **SiO2** jednak ili veći od 4%.

broj bodova za ovaj kriterijum će se dodjeliti na sledeći način:

**Kriterijum: P % / MP% x 25,**

gdje:

P% - označava ponuđeni % **SiO2** ponuđača (opcija 1 i 2)

MP % - označava maskimalno ponuđeni % **SiO2** na tenderu od ponuda koje se upoređuju (opcija 1 i 2)

25 – broj bodova za ovaj kriterijum

S obzirom da ponuđači koji dostave ponudu za Opciju 3 ne mogu ponuditi veći iznos **SiO2** od onog utvrđenog Koncesionim aktom (**3,95% SiO2)** broj bodova za ovu opciju po ovom kriterijumu će se utvrditi na način sledeći način:

**UKB/ (BP+1)**

**gdje je:**

**UKB =** ukupan broj bodova po ovom kriterijum dodijeljen ponuđačima čije se ponude upoređuju (opcija 1 i 2)

**BP =** ukupan broj ponuđača čije su se ponude upoređuju (opcija 1 i 2)

**1=** ponuda za opciju 3

U slučaju upoređivanja opcija 1 i 3, bez postojanja opcije broj 2, broj bodova za ovaj kriterijum će se dodjeliti po gore navedenoj formuli P % / MP% x 25

## Finansijski aspekt-Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine ponuđen na tenderu od ponuda koje se upoređuju

**10–** označava broj bodova po ovom kriterijumu

## Finansijski aspekt - Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PP / MP x 10,**

gdje:

**PP –** označava prosječni profit ponuđača za posljednje tri godine

**MP –** označava maksimalni prosječni profit za posljednje tri godine ponuđen na tenderu od ponuda koje se upoređuju

**10 –** označava broj bodova po ovom kriterijumu

## Dosadašnje iskustvo u vršenju koncesione djelatnosti

Ponuđač treba da dokaže i opiše svoje reference i dosadašnje iskustvo u vršenju koncesione djelatnosti eksploatacije čvrstih mineralnih sirovina, izvršavanje ugovornih obaveza, stepen realizacije koncesije i plasman proizvoda na tržište.

## Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta dokaže i opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Ponuđač je dužan da sačini i opiše Plan zapošljavanja kojim će se predvidjeti obim i dinamika angažovanja radne snage za realizaciju koncesione djelatnosti. Prilikom sačinjavanja ovog plana ponuđač naročito treba da opiše plan i obim zapošljavanja prethodno zaposlenih radnika od strane Rudnici boksita AD Nikšić – u stečaju.

# Bankarska garancije ponude

Obavezan uslov za podnošenje ponude za dodjelu ugovora o koncesiji je dostava bankarske garancije za ponudu u iznosu od 50.000,00 € (slovima: pedesethiljada eura), u formatu koji odgovara primjeru datom u Obrascu C, koja je izdata na ime i za račun Ministarstva.

U slučaju da ponuđač ne dostavi bankarsku garanciju ponude, Ministarstvo će odbiti ponudu.

Ministarstvo će aktivirati bankarsku garanciju ponude u sledećim slučajevima:

* ponuđač povuče ili opozove svoju ponudu nakon isteka roka za podnošenje ponuda, a u toku propisanog perioda važnosti ponuda, ili
* ponuđač odbije da potpiše ugovor o koncesiji, nakon donošenje Odluke Vlade Crne Gore o dodjelu Ugovora o koncesiji, ili
* ponuđač, nakon što potpiše Ugovor o koncesiji, a u periodu važenja ove Garancije, odbije da u ugovorenom roku dostavi bankarsku garanciju za valjano izvršavanje ugovornih obaveza

Bankarska garancija ponude mora imati rok važenje najmanje četiri mjeseca od datuma zatvaranja roka za podnošenje ponuda.

# Rok za podnošenje ponuda

Rok za podnošenje ponude po Javnom oglasu je 21.07. 2015.godine do 12 časova.

Ponude moraju biti poslate preporučenom poštom ili lično dostavljene na sljedeću adresu:

Ministarstvo ekonomije

Rimski trg 46

81 000 Podgorica

Crna Gora

Bilo koja ponuda dostavljena drugim sredstvima (kao što su e-mail, faks, itd) koja su drugačija od onih prethodno opisanih neće biti razmatrana.

Za svaku ponudu će se izdati potvrda na kojoj je označen datum i vrijeme podnošenja svake ponude.

Javno otvaranje ponuda će biti izvršeno u prisustvu ovlašćenih predstavnika ponuđača dana 21.07. 2015. godine u 14. časova, u prostorijama Ministarstva. Ovlašćeni predstavnici ponuđača koji prisustvuju javnom otvaranju ponuda su dužni da prezentuju ovlašćenje za prisustvovanje otvaranju ponuda, kao i lični dokument za identifikaciju.

Sve ponude moraju da imaju važenje najmanje četiri mjeseca od datuma zatvaranja roka za podnošenje ponuda.

Podnešene ponude se mogu povući uz pisani zahtjev ponuđača najkasnije do krajnjeg roka za podnošenje ponuda. Ponuda koja na primljenja nakon isteka krajnjeg roka za podnošenje ponuda, smatraće se neblagovremenom. Takođe, zahtjev za povlačenje ponude prispio nakon isteka krajnjeg roka za podnošenje ponuda, smatraće se neblagovremenim. Neblagovremene ponude ili zakašnjeli zahtjevi za povlačenje ponuda neće se razmatrati i biće odbačeni.